Si esteu a Catalunya i teniu pensat venir a treballar al Regne Unit us recomanem que us adreceu a la vostra oficina del Servei d'Ocupació de Catalunya (SOC).
Cal tenir present que el SOC, mitjançant la Xarxa EURES, té accés directe a totes les ofertes de feina publicades pel servei públic de col·locació al Regne Unit, conegut amb el nom de Jobcentre Plus.
Al SOC us donaran un tracte personalitzat i us ajudaran a cercar feina al Regne Unit des de Catalunya d'acord amb el vostre perfil.
És aconsellable visitar el portal Web Empleo UK de la Conselleria d'Ocupació i Seguretat Social al Regne Unit i el de la Cambra Oficial de Comerç d'Espanya a la Gran Bretanya, on trobareu ofertes de feina i podreu penjar el vostre currículum.
Si busqueu feina a l'estranger, el primer pas és que prepareu correctament el currículum per presentar la vostra candidatura a vacants i processos de selecció.
Trobareu informació sobre com elaborar-lo a la pàgina del Servei d'Ocupació de Catalunya (SOC).
A més, és interessant que consulteu la web d' Europass, que inclou tots els documents que us permeten presentar les vostres capacitats i qualificacions de manera senzilla i fàcilment comprensible a tot Europa.
Podeu mirar també la Web Empleo UK de la Conselleria d'Ocupació i Seguretat Social al Regne Unit, que conté informació pràctica sobre els passos a seguir per redactar un bon currículum.
Quan una empresa s'ha interessat pel vostre perfil, el pas següent serà l'entrevista de feina.
Encara que ja hagueu tingut algunes experiències, és important que sempre invertiu temps en la preparació.
En aquest sentit, us pot ser d'utilitat la pàgina del Servei d'Ocupació de Catalunya (SOC) i la Web Empleo UK de la Consejería de Empleo y Seguridad Social al Regne Unit.
En aquest portal us oferim un llistat dels principals cercadors de feina al Regne Unit.
Tot i aquestes opcions, però, no heu de descartar portar el currículum directament al lloc que us interessi perquè és un mètode que avui encara funciona.
AGÈNCIES PRIVADES DE COL·LOCACIÓ
TREBALL ESPECIALITZAT PER SECTORS
AGÈNCIES CATALANES QUE GESTIONEN TREBALL A L'ESTRANGER
El portal de la Direcció General de Joventut disposa de l' Oficina Jove de Treball que ofereix informació dirigida a joves amb una borsa de treball i informació bàsica per anar a treballar a l'estranger.
Esteu interessats en engegar un projecte empresarial al Regne Unit?
A continuació trobareu la informació bàsica per establir una empresa, així com consells per cercar ajuda tècnica i de finançament pel vostre projecte.
El pas essencial per establir una companyia al Regne Unit és registrar l'empresa a Companies House, el registre mercantil oficial que coordina l'administració d'empreses al Regne Unit.
Una nova empresa es pot registrar online, amb documentació en paper o amb l'ajuda de professionals.
Tot i així, recomanem comptar amb el suport d'un advocat que us donarà una visió més àmplia i us assessorarà en temes comptables, laborals, de copyright i d'impostos.
En cas que us interessi, tant la Delegació com les oficines d' ACCIÓ (Catalonia T&I) a Londres podem posar al vostre abast un directori de professionals que ofereixen serveis en anglès, català i castellà.
Podeu sol·licitar aquests directoris via correu electrònic a la Delegació i a l'oficina d' ACCIÓ (Catalonia T&I) a Londres.
Aquest procés acostuma a ser ràpid.
Els casos més simples i que es registren online solen ser efectius durant les properes 24h, mentre que si es fa per correu postal l'empresa estarà registrada en un termini d'entre 8 i 10 dies.
Per les gestions bancàries, un tema habitualment complicat, hi ha dues institucions catalanes establertes al Regne Unit que us poden oferir consell i el ventall de serveis necessaris: CaixaBank i Banc Sabadell.
Si opteu per registrar l'empresa online, podeu fer-ho en aquest portal web i haureu d'aportar les següents dades:
Si opteu per completar el procés en paper i, per tant, per correu postal, haureu d'omplir els següents documents:
A més, independentment de la forma de registre, també caldrà que disposeu dels documents que es mencionen a continuació:
Si esteu a Catalunya, us recomanem que consulteu les oficines d'ACCIÓ (Catalonia T&I), on us podran oferir informació detallada dels requisits legals, així com donar-vos consells tècnics sobre el vostre pla de negoci.
A més, us podran posar en contacte amb proveïdors i professionals d'interès.
Si ja esteu al Regne Unit, també podeu consultar l'oficina d' ACCIÓ (Catalonia T&I) a Londres.
D'altra banda, les institucions públiques britàniques ofereixen diversos serveis d'ajuda a través de diferents plataformes web.
El govern britànic, per exemple, posa a disposició del públic una pàgina amb informació detallada dels passos a seguir per establir una empresa.
A la web de UK Trade and Investment (UKTI) podreu trobar informació interessant, com ara oportunitats de negoci, assessorament professional o recerca de contactes.
En aquest sentit, resulta especialment útil la seva aplicació web per cercar ajuda, tant a nivell de finançament com de suport tècnic.
Si us interessa específicament establir una empresa a Londres, podeu contactar amb l'organització oficial de promoció de la ciutat, London & Partners.
A la seva web hi trobareu informació sobre ajudes per accedir a espais d'oficines, xarxes professionals i serveis tècnics.
Si voleu instal·lar-vos a Escòcia, Gal·les o Irlanda del Nord, us recomanem que també consulteu les pàgines web dels departaments específics:
Si ja teniu una empresa i us interessa obrir oficines o exportar al Regne Unit, us recomanem en primer lloc els serveis d'ACCIÓ, que inclouen formació per iniciar els processos d'internacionalització i ajuda financera per incorporar professionals per internacionalitzar la vostra empresa.
Si teniu dubtes específics podeu contactar amb l'oficina d' ACCIÓ (CataloniaT&I) a Londres.
Són també recomanables els serveis de UK Trade and Investment (UKTI), on hi trobareu informació detallada dels passos a seguir per ampliar el vostre negoci al Regne Unit.
Per treballar al Regne Unit no necessiteu cap document, només cal sol·licitar el National Insurance number (NIN), és a dir, el número de la Seguretat Social britànic.
Podeu trobar més informació sobre com obtenir-lo en aquest portal web.